བོད་ཀྱི་རང་བྱུང་ཁོར་ཡུག་གནས་སྟངས་དང་གྲུབ་ཆ་དེ་འཛམ་གླིང་རྒྱལ་ཁབ་གཞན་གྱི་ཁོར་ཡུག་དང་འདྲ་བའི་དར་རྒུད་དང་ཆགས་འཇིག་སྣ་ཚོགས་འབྱུང་བཞིན་ཡོད་པ་རེད།ཡིན་ནའང་རྒྱལ་ཁབ་གཞན་ལས་བོད་ཀྱི་ཁོར་ཡུག་གི་སྐམ་སའི་ཐོན་ཁུངས་བཟང་བ་དང༌།འབྱུང་ཁམས་གཙང་མ་ཡོད་པ་མ་ཟད།གནོད་སྐྱོན་གྱི་ཉེན་ཚབས་ཅུང་ཆུང་བ་ཡོད་པ་རེད།སྤྱིར་བོད་ཀྱི་ཁོར་ཡུག་གནས་སྟངས་སྐོར་རགས་ཙམ་གླེང་ན་འཛམ་གླིང་སའི་ཡང་ཐོག་གངས་ཅན་ལྗོངས་ཞེས་པ་འདི་དབྱར་དགུན་སྟོན་དཔྱིད་སོགས་དུས་བཞིའི་འགྱུར་བ་དང་ལྡན་ཞིང༌།བསིལ་དྲོད་སྙོམས་ལ་ནམ་མཁའི་གཡའ་དྭངས་བ།མཛེས་སྡུག་ཉམས་དགའི་དགེ་བཅུ་ཚང་བའི་ཡུལ་ལྗོངས་ཤིག་ཡིན་པ་དང༌།སྣོད་བཅུད་བཀོད་པ་ནི་ཕྱོགས་བཞི་མཚམས་བརྒྱད་ཆེས་མཐོ་བའི་བརྗིད་ཉམས་ལྡན་པའི་རི་བོ་མང་པོས་བསྐོར་ཞིང༌།དེ་དག་ནི་སྲིད་པའི་གངས་རི་དང༌།འཁྱག་རོམ།རྫ་རི།སྤང་རི།ནགས་རི།བྲག་རི་སོགས་ལས་གྲུབ་ཅིང༌།མུ་མཐའ་མེད་པའི་སྔོ་ལྗང་ཅན་གྱི་རྩྭ་ཐང་དང་སྤང་ལྗོངས་རྣམས་སུ་དྲི་ཞིམ་སྨན་རྩྭ་དང༌།རྩི་ཤིང༌།མེ་ཏོག་སྣ་ཚོགས་ཀྱིས་རྣམ་པར་བཀྲ་བ།རོ་བརྒྱ་དང་བཅུད་ལྡན་གྱི་འབྲུ་སྲན་སྣ་ལྔ་དང༌།ཤ་མར་ཐུད་གསུམ།ཤིང་ཐོག་དང་རང་བྱུང་སྔོ་ཚལ་རིགས་སོགས་སྣ་མང་འཛོམས་པའི་ཟས་བཅུད་ཀྱི་ཐོན་ཁུངས་ཕུན་སུམ་ཚོགས་པ།ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པའི་ནགས་ཚལ་མང་ཞིང་ཤིང་སྣ་འདྲ་མིན་གྱི་ཐོན་ཁུངས་ལྡན་པ།རིན་བྲལ་གྱི་གཏེར་དངོས་ཐོན་ཁུངས་སྣ་མང་ཕུན་སུམ་ཚོགས་ཤིང་ཁྱད་དུ་འཕགས་པ།དྭངས་གཙང་ཡན་ལག་བརྒྱད་ལྡན་གྱི་གཙང་པོ་དང༌།ཆུ་བོ།རྒྱུག་ཆུ།མཚོ།མཚེའུ་སོགས་གྲངས་ལས་འདས་ཤིང༌།རི་ཀླུང་དེ་དག་ལ་གནས་པའི་གཅན་གཟན་རི་དྭགས་དང༌།འདབ་ཆགས་སོགས་སྲོག་ཆགས་རིགས་མི་འདྲ་བ་ཆེས་མང་པོ་རང་འདོད་ཅི་གར་རོལ་བས།བོད་གངས་ཅན་ལྗོངས་ནི་སྲོག་ཆགས་གླིང་ཁ་ཞེས་ཡོངས་སུ་གྲགས་པ་དེ་ཡིན།